|  |
| --- |
|  |

|  |
| --- |
|  |

**4. praktik og bachelorprojektet**

Pædagoguddannelsen

Efterår 2020

# 4. praktik og bachelorprojektet

På 7. semester skal I i praktik i 16 dage à seks timer som en integreret del af jeres bachelorprojekt. Praktikken er en obligatorisk del af bachelorprojektet (5 ECTS-point) og skal tilrettelægges i et tæt samarbejde mellem jer, praktikstedet og jeres bachelorvejleder (se mere længere nede). Gennemførelsen af 4. praktik er en forudsætning for, at I kan gå til bacheloreksamen.

4. praktik er en ulønnet praktik, hvor I skal undersøge en problemstilling i pædagogisk praksis og udarbejde empiri i relation hertil, med henblik på at kunne analysere pædagogisk praksis og opstille begrundede handle- og udviklingsmuligheder i jeres bachelorprojekt.

Der er således ikke tale om en praktik i traditionel forstand, men om et forløb, hvor I via jeres deltagelse i udvalgte aktiviteter og gøremål udarbejder materiale, som danner grundlag for bachelorprojektets analyser og handleovervejelser.

Udgangspunktet for bachelorprojektet og for den empiri, I skal udarbejde, er en selvvalgt og professionsrelevant problemstilling inden for jeres specialisering. Formålet er, at I herigennem tilegner jer en særlig viden inden for dette område. Gennem en empirisk baseret analyse og ved inddragelse og anvendelse af teoretiske begreber skal I kunne identificere udviklingsmuligheder for praksis samt kunne perspektivere praksis i forhold til sociale, institutionelle og samfundsmæssige vilkår. (BEK nr. 354 af 07/04/2017, Bilag 6).

I bliver tildelt en bachelorvejleder (BA-vejleder) fra KP, som godkender den valgte problemstilling og vejleder i faglige og metodiske spørgsmål. På praktikstedet får I en kontaktperson, som er jeres forbindelsesled til praktikstedet, og som er den, I skal udarbejde samarbejdsaftalen med.

I vil senere få en introduktion til hele bachelorforløbet (se skema på itslearning). I kan desuden se en samlet datoplan for hele BA-forløbet i eksamensrummet på KPintra.

# Praktikpladser til 4. praktik

I 4. praktik skal I selv finde et praktiksted og lave aftale med dem. Når I har lavet aftale med et praktiksted, skal pladsen registreres på Praktikportalen. Grunden til, at I skal registreres, er, at 4. praktik er bestemt i bekendtgørelsen, og vi skal derfor sikre, at alle er i 4. praktik.

# Det skal registreres, hvor I er i praktik

Når I har lavet aftale med et praktiksted, skal I registrere pladsen.

**Vejledning til, hvordan I skal registrere jeres praktikplads, findes på Praktikportalen under ’*Praktikrelevante dokumenter’.***

Hvis I ønsker at skrive bachelorprojekt sammen med en eller flere medstuderende, kan I også have et ønske om at gå i 4. praktik på samme praktiksted. Dette er muligt, hvis praktikstedet er indforstået med det. I skal selv træffe aftale med stedet om dette, og I skal hver især registrere jer individuelt.

Rammerne for at finde og lave aftale med et praktiksted er lidt forskellige, afhængig af hvilken specialisering I er på – se neden for.

# Studerende på dagtilbud og skole-fritidsspecialiseringen

I skal selv finde jeres praktikplads til 4. praktik. Når I skal søge efter praktikplads, kan I gøre ét af følgende:

* lave aftale med et tidligere praktiksted om igen at komme i 4. praktik dér
* lade jer inspirere via KP-praktiklisten, som er en oversigt over de pladser, som KP allerede råder over
* finde et sted, som ikke er på KP-praktiklisten

I skal med andre ord selv være opsøgende og indgå aftale med et praktiksted. Det er vigtigt at understrege, at praktikpladsen skal være inden for jeres specialisering.

Under *’Praktikrelevante dokumenter’* kan I desuden finde en liste med oversigt institutioner, som har budt ind med særlige temaer, som de gerne vil samarbejde med bachelorstuderende om. Listen hedder *’Praktikopslag fra praktiksteder’* og bliver løbende opdateret.

**Aftale med et praktiksted *fra* KP-praktiklisten**

KP-praktiklisten uploades under materialet om 4. praktik i *’Praktikrelevante dokumenter’* på Praktikportalen. Hvis I laver aftale med et praktiksted fra denne liste, skal I selv registrere pladsen på Praktikportalen – se vejledning på Praktikportalen.

Vi introducerer til, hvordan man registrerer sin praktikplads på Praktikportalen **ved de kommende intromøder i juni måned** – se tidspunkterne i jeres skema.

**Aftale med et praktiksted *uden for* KP-praktiklisten**

Hvis I laver en aftale med et praktiksted, som ikke er på KP-praktiklisten, skal I udfylde skabelonen, *’Oplysninger om praktikplads til 4. praktik’* og sende den til [4.praktikpaed@kp.dk](mailto:4.praktikpaed@kp.dk). Skabelonen ligger på Praktikportalen under materialet om 4. praktik i *’Praktikrelevante dokumenter’*. Vi tjekker derefter, at pladsen opfylder kravene til praktiksteder til 4. praktik og registrerer den på Praktikportalen.

# Studerende på social-special-specialiseringen

Som udgangspunkt skal I lave en aftale med jeres 3. praktiksted om også at komme i 4. praktik dér. Hvis dette ikke kan lade sig gøre, kan I alternativt kontakte jeres 1. eller 2. praktiksted for at høre, om I kan komme i praktik dér. Mange af praktikstederne på SOS-specialiseringen siger kun ja til studerende, som er kendte i huset i forvejen, fordi 4. praktik er så kort.

Hvis I ikke kan komme i praktik på et tidligere praktiksted, skal I selv finde en praktikplads.

Det kan fx være:

* gadeplansarbejde
* private bosteder
* flygtningecentre
* andre socialpædagogiske projekter, som ikke almindeligvis modtager studerende i praktik

Når I selv finder et sted, skal I kontakte Gitte eller Birgitte for at sikre, at praktikstedet kan opfylde kravene i forhold til specialiseringen: [4.praktikpaed@kp.dk](mailto:4.praktikpaed@kp.dk)

**Aftale med et tidligere praktiksted**

Hvis I laver aftale med et praktiksted, hvor I tidligere har været i praktik, skal I selv registrere pladsen på Praktikportalen – se vejledning på Praktikportalen.

Vi introducerer til, hvordan man registrerer sin praktikplads på Praktikportalen **ved de kommende intromøder i juni måned** – se tidspunkterne i jeres skema.

**Aftale med et praktiksted, hvor I ikke har været i praktik før**

Hvis I laver en aftale med et praktiksted, hvor I ikke tidligere har været i praktik, skal I udfylde skabelonen, *’Oplysninger om praktikplads til 4. praktik’* og sende den til [4.praktikpaed@kp.dk](mailto:4.praktikpaed@kp.dk). Skabelonen ligger på Praktikportalen under materialet om 4. praktik i *’Praktikrelevante dokumenter’*. Vi tjekker derefter, at pladsen opfylder kravene til praktiksteder til 4. praktik og registrerer den på Praktikportalen.

# Forbesøg på praktikstedet

Når I har fundet en praktikplads, skal I aftale et forbesøg. På forbesøget skal I blandt andet *påbegynde* drøftelsen af *Samarbejdsaftalen* med henblik på en gensidig forventningsafstemning af, hvordan jeres praktikforløb kan tilrettelægges og rammesættes. Forventningsafstemningen skal tage udgangspunkt i såvel praktikstedets rammer og muligheder som i jeres overvejelser om et undersøgelsesfokus.

På forbesøget skal I desuden give tilladelse til indhentelse af straffeattest og eventuel børneattest. Forbesøget skal være afviklet senest i uge 40.

# Samarbejdsaftale

Sammen med praktikstedet skal I udarbejde en samarbejdsaftale for at sikre, at der er enighed om præmisserne for jeres samarbejde. Aftalen regulerer de aftaler, I har om, hvordan de 16 dage à seks timer tilrettelægges og afvikles, om undersøgelsesmetoder og empiriindsamling, evt. gennemførelse af aktivitetsforløb samt afsluttende tilbagemelding og faglig drøftelse på praktikstedet. I samarbejdsaftalen aftales følgende:

* Undersøgelsesfokus/problemstilling
* Kort beskrivelse af undersøgelsen
* Praktikstedets rammer og vilkår for de(n) studerendes undersøgelser
* Forhold vedr. fortrolighed og anonymitet i henhold til reglerne om databeskyttelse, herunder undersøgelsens etiske aspekter
* Tilrettelæggelsen af de 16 dages praktik. Praktikken kan tænkes i to faser, jf. afsnit om praktikkens tilrettelæggelse (se nedenfor).
* Aftale om formidling og faglig drøftelse på praktikstedet

Det skal også fremgå af samarbejdsaftalen, hvem der er kontaktperson på praktikstedet.

Samarbejdsaftalen drøftes desuden med bachelorvejlederen i forbindelse med de første vejledninger. Alle tre parter underskriver samarbejdsaftalen, og den afleveres til praktikstedet og bachelorvejleder tre uger efter bachelorstart. Samarbejdsaftalen skal desuden uploades i WiseFlow som obligatorisk ekstramateriale i forbindelse med BA-eksamen.

Skabelon til samarbejdsaftalen finder I på Praktikportalen under materialet om 4. praktik i *’Praktikrelevante dokumenter’*.

# Praktikkens tilrettelæggelse

Samarbejdsaftalen omfatter hele jeres forløb på praktikstedet og kan tænkes i to faser:

*En eksplorativ/udforskende fase,*hvor I gennem en åben og almen opmærksomhed og med friske øjne på praksis forsøger at få øje på *det tankevækkende.* I denne fase indgår I i hverdagen på praktikstedet både med henblik på at indkredse og afgrænse en professionsrelevant problemstilling og for at kvalificere valget af undersøgelsesmetoder. Med andre ord: Som studerende kan man ikke kun sætte sig i vindueskarmen og kigge på. At undersøge pædagogisk praksis indebærer, at man også deltager i denne praksis og på egen krop oplever, hvor ’skoen trykker’.

*En elaborativ/uddybende fase,* hvor I har identificeret den problemstilling, I vil undersøge, og som udforskes nærmere gennem en fokuseret opmærksomhed. I denne fase anvendes de metoder, som findes hensigtsmæssige i forhold til jeres problemstilling og undersøgelsesinteresse.

Som afslutning på 4. praktik skal der ske en formidling til praktikstedet. I aftaler selv med praktikstedet, hvordan denne formidling finder sted (jf. samarbejdsaftalen). Formidlingsformen afhænger af bachelorprojektet og jeres aktiviteter på praktikstedet og kan eksempelvis være i form af oplæg på et personalemøde eller forældremøde, respons på udviklet og gennemført aktivitet, præsentation af bachelorprojektet og de erkendelser, som det har givet anledning til.

# Metode- og analyseværksteder

I forbindelse med bachelorperioden afholdes der syv metode- og analyseværksteder, som skal understøtte og kvalificere arbejdet med at undersøge og udvikle praksis. Jeres praktiksted har mulighed for at deltage i værkstedet sammen med jer. I vil modtage information om temaer og tidspunkter for disse værksteder forud for opstarten af perioden.

Metode- og analyseværkstederne er tilrettelagt som tre ’værkstedsrunder’ med en gradvis progression i arbejdsprocessen inden for hvert tema/metode.Tanken er således, *at man vælger et, måske et par temaer og deltager i alle tre runder* inden for dette, sådan at man har mulighed for at sætte sig grundigt ind i den enkelte metode. Som optakt til metode- og analyseværkstederne afholdes et **fællesoplæg for alle om etik inden for de tre specialiseringer**. Vi forventer, at værkstederne bliver afholdt på Campus Carlsberg, og I vil modtage nærmere information ved periodens opstart.

*Venlig hilsen og på gensyn*

☺

*Birgitte Højberg Gitte Andersen*

[*4.praktikpaed@kp.dk*](mailto:4.praktikpaed@kp.dk)[*4.praktikpaed@kp.dk*](mailto:4.praktikpaed@kp.dk)

# BILAG:

Bilag 1: Hvor finder I information om 4. praktik og bachelorprojektet

Bilag 2: Procedure for valg/tildeling af praktikpladser – **merituddannelsen**

**Bilag 1**

# Hvor finder I information om bachelorprojektet og 4. praktik?

**Praktikportalen**

**Information om 4. praktik**

Under ***Praktikrelevante dokumenter – 4. praktik***

Her vil følgende blive uploadet:

Sideindhold

* ​[Information om 4. praktik​](https://portal1.ucc.dk/Studieinfo/Uddannelser/Paedagog/Praktik/4._praktik/4-praktik-efteraar-2019/Information_om_4._praktik/)
* [Skabeloner](https://portal1.ucc.dk/Studieinfo/Uddannelser/Paedagog/Praktik/4._praktik/4-praktik-efteraar-2019/Skabeloner/)
* [Metode- og analyseværksteder](https://portal1.ucc.dk/Studieinfo/Uddannelser/Paedagog/Praktik/4._praktik/4-praktik-efteraar-2019/Metode-og-analysevaerksteder/)
* [Praktikopslag fra praktiksteder​](https://portal1.ucc.dk/Studieinfo/Uddannelser/Paedagog/Praktik/4._praktik/4-praktik-efteraar-2019/Portalopslag-fra-praktiksteder/)
* [Samlet datoplan for BA og 4. praktik](https://portal1.ucc.dk/Studieinfo/Uddannelser/Paedagog/Praktik/4._praktik/4-praktik-efteraar-2019/Samlet-datoplan-for-BA-og-4-praktik/)
* Vejledning til registrering af praktikplads

**KPintra**

**Information om bachelorprojektet**

Pædagoguddannelsen/Eksamen/Generelle bestemmelser:

* [Eksamensbekendtgørelsen](https://kpdk.sharepoint.com/sites/eksamenogproever)
* [Bekendtgørelse om karakterskala](https://kpdk.sharepoint.com/sites/eksamenogproever)
* [Miniguide\_apa-standard\_udgave\_3.pdf](https://kpdk.sharepoint.com/sites/eksamenogproever)
* [BA vejlederfordeling](https://kpdk.sharepoint.com/sites/eksamenogproever)
* [Intro til BA-projekt](https://kpdk.sharepoint.com/sites/eksamenogproever)
* [Samlet datoplan for BA-periode og 4. praktik](https://kpdk.sharepoint.com/sites/eksamenogproever)
* [Dispensation - BA på tværs af specialisering](https://kpdk.sharepoint.com/sites/eksamenogproever)
* [Retningslinjer - BA-projekt og databeskyttelse](https://kpdk.sharepoint.com/sites/eksamenogproever)
* [Skabelon til samtykke](https://kpdk.sharepoint.com/sites/eksamenogproever)

**itslearning**

* Her finder I skema for og undervisningsmateriale fra **Metode- og analyseværkstederne**

**Bilag 2**

# Praktikpladser til 4. praktik – merituddannelsen

Som meritstuderende træffer I selv aftale om en praktikplads. Det betyder, at I:

* Kan være i 4. praktik på jeres arbejdssted, hvis det er inden for jeres specialisering. Vær dog opmærksom på, at man ikke kan være i praktik ’inden for eget skema’
* Kan finde et sted selv inden for jeres specialisering

# Det skal registreres, hvor I er i praktik

Når I har lavet aftale med et praktiksted, skal I sende følgende oplysninger til [4.praktikpaed@kp.dk](mailto:4.praktikpaed@kp.dk):

Praktikstedets:

* Navn
* Adresse
* Officielle mailadresse
* Telefonnummer
* Navn på en kontaktperson

Hvis I ønsker at skrive bachelorprojekt sammen med en eller flere medstuderende, kan I også have et ønske om at gå i 4. praktik på samme praktiksted. Dette er muligt, hvis praktikstedet er indforstået med det. I skal selv træffe aftale med stedet om dette, og I skal hver især indsende information om praktikstedet til os.

Hvis I ikke kan finde et sted, kan Annelise Arent [anar@kp.dk](mailto:anar@kp.dk) være behjælpelig med at foreslå steder. I kan også kontakte Gitte Andersen eller Birgitte Højberg på [4.praktikpaed@kp.dk](mailto:4.praktikpaed@kp.dk) for vejledning vedr. praktiksteder.

Hvis I vælger et sted, hvor I ikke er ansat, skal I være opmærksomme på, at I skal give stedet tilladelse til at indhente straffeattest og børneattest.